Desider Quastler

Desider Quastler (* 3. január 1889, Bratislava – † 1944, Koncentračný tábor Auschwitz-Birkenau, Poľsko) bol slovenský architekt a staviteľ.

Život

V roku 1908 absolvoval odbornú staviteľskú školu v Budapešti. Zamestnaný najskôr u firmy Grunwald a Schiffer v Budapešti projektoval napr. vojenskú školu v Tirgu Mures (RSR), Palác Riečnej a morskej plavebnej spoločnosti v Budapešti. V 1. svetovej vojne padol v roku 1916 pri Brusilovovej ofenzíve do ruského zajatia, internovaný v zajateckom tábore v Tomsku, kde pracoval v sovnarchoze. Z tábora ušiel, zadržiavali ho v Moskve, kde potom pracoval krátky čas ako tesár. V roku 1920 sa vrátil do Bratislavy, kde ako architekt pôsobil do roku 1939. Zomrel v roku 1944 v koncentračnom tábore Auschwitz-Birkenau.

Dielo

Rýchlo sa orientoval v nastupujúcich prúdoch modernej architektúry. Vo svojej tvorbe sa zameriaval najmä na obytné stavby, ktoré mali loosovský puristický charakter.

Bytový dom Práca

Sa nachádza na rohu Radlinského a Bernolákovej ulice v Bratislave je typickým príkladom bytovej výstavby v tradičnom blokovom zastavaní. V stiesnených pomeroch malého bloku je ostrý roh parcely zastavaný 5 a 6-podlažnou zástavbou, v dvornom trakte o podlažie zvýšenou. Quastler navrhol v objekte okrem niekoľkých obchodných priestorov a kancelárií stavebného družstva 54 jednoizbových a 10 dvojizbových bytov. Bytový dom rozsahom predstavuje najväčšiu architektovu stavbu. Objekt pozostáva z 3 schodiskových sekcií prístupných z dvora. V parteri sú aj 2 obchodné prevádzky. Obytný dom má puristicky strohý ráz charakteristický pre väčšinu Quastlerových stavieb.

Polyfunkčný bytový dom Orion

Sa nachádza na Hurbanovom námestí. Projekt aj realizácia prebiehali v roku 1931. Tento 4-podlažný funkcionalistický dom stojí na veľmi úzkej parcele v súvislej uličnej zástavbe historizujúcich objektov. Nad zaskleným parterom priečelia sa striedajú pásy okien a pásy hladkých opaxitových tabúľ. Na zadnej fasáde je výrazný oblúk vyčnievajúceho segmentu polvalcového schodišťa, ktoré nadväzuje na dispozičné hlbší susedný objekt. Dom má otvorenú dispozíciu a je ukončený plochou strechou. Nosné konštrukcie sú murované a železobetónové. Na prízemí bola predajňa cukroviniek Orion. Objekt reprezentuje sebavedomý funkcionalistický názor na výstavbu v historizujúcom prostredí.

Pavlačový bytový dom

Nachádza sa na Röntgenovej ulici v Petržalke. Projekt bol realizovaný v roku 1931 projekt, realizácia diela bola uskutočnená o rok neskôr, Dom je typickým predstaviteľom obecnej sociálnej výstavby v 1. ČSR. Jednoizbové byty so základným vybavením sú prístupné zo spoločnej pavlače. Hladká biela fasáda a nepravidelné rozmiestnenie okien posúvajú dom smerom k purizmu. Dvorová časť objektu so zasklenými pavlačami má konštruktivistický ráz. Napriek viditeľne nízkemu rozpočtu bol 4-podlažný objekt v pôdorysnom tvare písmena L dôstojnou obytnou architektúrou.

Polyfunkčný bytový dom bývalý Halmos

Sa nachádza na ulici Suché Mýto. Projekt bol dokončený v roku 1934 a dielo sa realizovalo v rokoch 1936-37. Rekonštrukcia a prestavba prebiehala v roku 1996.
5-poschodový obytný nájomný dom bol kedysi známy pod menom Halmos. V parteri boli predajne a na poschodiach pomerne priestranné byty. Strohý puristický blok tvorili 2 formálne takmer identické obytné domy so samostatnými vchodmi. Opticky sa líšili rozdielnym členením okien na fasáde oddelených viditeľnou dilatáciou v omietke. V roku 1996 objekt podľa návrhu M. Kropilákovej zjednotili s bohato tvarovaným nárožím ového objektu Slovenskej sporiteľne. Pôvodné pravouhlé vnútorné usporiadanie nahradili organické krivky. Hlavné priečelie síce zostalo ploché ale kompozíciou okien a balkónov spolu s pastelovou farebnosťou sa Quastlerovej puristickej architektúre podstatne vzdialilo.